गंदा कपड़ा अंधेरे में नजर बचाकर फेंकती, महिलाओं को बांटती हूं मेंस्ट्रुअल कप, आज मेरा गांव पैड फ्री
यह कहानी है एक ऐसी महिला की जो मुंबई, दिल्ली और अजमेर में पढ़ लिखकर बड़ी हुई। शादी के बाद अब वह अपने क्षेत्र में 'मेंस्ट्रुअल कप' के बारे में जागरूकता फैलाने का काम कर रही हैं।
यह कहानी है एक ऐसी महिला की जो मुंबई, दिल्ली और अजमेर में पढ़ लिखकर बड़ी हुई। डबल एमकॉम और बीएड करने के बाद अब समाजशास्त्र में एमए कर रहीं हैं।
शादी के बाद उन्होंने राजस्थान के एक छोटे से गांव गोठड़ा में रहना पसंद किया। यह गांव राजस्थान के झुंझुनू जिले के नवलगढ़ क्षेत्र में आता है।
कुछ दिनों तक नजदीक के एक स्कूल में पढ़ाने के बाद अब वह अपने क्षेत्र में 'मेंस्ट्रुअल कप' के बारे में जागरूकता फैलाने का काम कर रही हैं।
उन्होंने आज 28 मई को वर्ल्ड मेंस्ट्रुअल डे के मौके पर अपना गांव पूरी तरह पैड फ्री कर दिया है जो कि राजस्थान का पहला ऐसा गांव बन गया है। वे मेंस्ट्रुअल कप हाथ में लिए पूरे गांव में घूमती हैं और खुलेआम औरतों के साथ बैठकर मेंस्ट्रुअल के बारे मे बताती हैं और उसके फायदे समझाती हैं।
तो चलिए आज के 'ये मैं हूं' में जानते हैं मोना राठौड़ की कहानी उन्हीं की जुबानी-
ससुराल का परिवार बड़ा है। हर लड़की की तरह मुझे भी हर महीने पीरियड्स आते। पैड्स का इस्तेमाल करती तो रात के अंधेरे में निकलकर रोज उन्हें जमीन में गाड़ने जाना पड़ता। क्योंकि शहर के विपरीत घर और गांव का सामाजिक ताना-बाना थोड़ा अलग होता है। दरअसल, पीरियड्स के बारे में कोई भी महिला किसी से न तो आसान तरीके से बात करती है और न ही बताती हैं। इस विषय पर खुले आम बात करने का तो सवाल ही नहीं उठता। समाज में इस पर चर्चा करने को लेकर तो जैसे पूरी तरह मनाही है।
कभी सोचती थी कि यार, मेनोपॉज ही आ जाए…
नतीजा यह होता है कि लड़कियों और महिलाओं की पीरियड्स से जुड़ी दिक्कतें बढ़ती चली जाती हैं और समाज बेफिक्र और बेअसर रहता है।
पीरियड्स के दौरान मुझे मन में इतनी घुटन होती और मैं ये सोचने को मजबूर हो जाती कि ‘इससे तो अच्छा है यार अब मेनोपॉज ही आ जाए। ये रात को घर से निकलना,गड्ढे में जाकर पैड गाड़ना एक ऐसी मशक्कत थी जिसने मेरी सहन-शक्ति निचोड़ कर रख दी थी।’
पीरियड की वजह से मुझे एक महिला होने पर नफरत थी
पीरियड की वजह से मुझे एक महिला होने पर नफरत होने लगी। झुंझनू में बहुत ज्यादा गर्मी पड़ती है और बहुत ज्यादा ठंड भी। जब पीरियड्स आते तो दोनों ही मौसम में पीरियड्स की दिक्कतें बेहद ज्यादा होती हैं।
खबर में आगे बढ़ने से पहले इस पोल पर अपनी राय भी देते चलिए-
एक आर्टिकल ने बदली सोच, दिया नया विकल्प
संयोग से एक दिन मैं पीरियड्स के विषय पर इंग्लिश का आर्टिकल पढ़ रही थी। उसमें पता चला कि पैड्स की जगह मेस्ट्रुअल कप एक ऑप्शन हो सकता है।
मैंने सोचा कि चलो, क्यों न इसको एक बार मंगाकर ट्राई कर लिया जाए? उस दौरान इसको लेकर किसी को कुछ पता ही नहीं था।
बस गिनती की ऑनलाइन शॉपिंग साइट पर ही यह मिल रहा था। जहां कीमत काफी ज्यादा यानी एक पीस करीब 1500 रुपए का मिलता था। फिर भी मैंने ऑर्डर कर दिया।
मेंस्ट्रुअल कप इस्तेमाल किया तो खुशी का ठिकाना नहीं था 
मेंस्ट्रुअल कप इस्तेमाल किया तो बहुत ही कंफर्टेबल महसूस हुआ और हर महीने पांच दिन की दिक्कत जाने कब और कैसे खत्म हो गई, पता ही नहीं चलता।
खुशी जाहिर करने के लिए मैंने पहली बार अपनी ननद को मेंस्ट्रुअल कप के बारे में बताया और एक पीस गिफ्ट भी कर दिया। ननद ने जब इसे इस्तेमाल किया तो उसे बेहद आराम महसूस हुआ।
खुश होकर उसने मुझसे कहा-भाभी सा यह बहुत बढ़िया है आपने मेरी सबसे बड़ी दिक्कत दूर कर दी।
सोचा- क्यों न हर लड़की और महिला की दिक्कत दूर करूं
मैंने मन में सोचा कि यार यह तो हर लड़की और महिला की सबसे बड़ी दिक्कत है। क्यों न महिलाओं के लिए कुछ किया जाए।
दरअसल, ऐसी बहुत सारी महिलाएं हैं जिन्हें यही नहीं पता कि पीरियड्स पैसेज और यूरिन पैसेज अलग-अलग होते हैं। जब मैंने महिलाओं की ये गलतफहमी दूर की तो महिलाएं मेंस्ट्रुअल कप इस्तेमाल करने के लिए राजी हो गईं।
यह मेरे लिए एक पॉजिटिव शुरुआत थी जिसे मैंने मन ही मन आगे ले जाने का फैसला कर लिया।
हमारे घर में हर चीज को लेकर बेहद खुलापन है
मेरे ससुर फॉरेस्ट रेंजर पोस्ट से रिटायर हैं और पति पास ही में इंडसइंड बैंक (indusind bank) में डिप्टी ब्रांच मैनेजर हैं। अब मैं एक बेटा और एक बेटी की मां भी हूं।
हमारे घर में हर चीज को लेकर बेहद खुलापन है जिसकी वजह से मुझे इस काम को आगे बढ़ाने में कोई दिक्कत नहीं आई।
सेना में जाने का था सपना, इंटरव्यू लेटर आया पर जा नहीं पाई
मेरे पापा नौसेना से रिटायर्ड हैं और अब रीजनल कॉलेज में पढ़ाते हैं। बचपन से मेरा सपना था कि मैं सेना में जाऊं। इसके लिए मैंने एनसीसी ली और फिर एसएसबी का इंटरव्यू काल लेटर भी आया, पर कुछ वजहों से इंटरव्यू नहीं दे पाई। बस वो सपना मन में ही रह गया।
शादी के बाद अब पंचायत सदस्य बनकर जनसेवा कर रही हूं
शादी के बाद मैं गांव के परिवारों और महिलाओं के बीच एक्टिव होकर काम करने लगी। संयोग से ग्राम पंचायत समिति चुनाव के लिए महिला सीट आई और मेरे ससुर ने मुझसे चुनाव लड़ने के बारे में कहा।
अब मैं नवलगढ़ गोठड़ा से पंचायत समिति सदस्य हूं। सदस्यता मिली है तो सोचा कि अगर पांच साल के लिए जनता ने मौका दिया है तो मुझे इसका इस्तेमाल कर कुछ अच्छा करना चाहिए। इस तरह मेरे इस सफर की शुरुआत हुई।
गांव को पैड फ्री करने की ऐसे शुरू की मुहिम
शुरुआत में मैंने जब गांव की महिलाओं को मेंस्ट्रुअल कप के लिए जागरूक करने की मुहिम शुरू की तो महसूस हुआ ग्रामीण क्षेत्र में महिलाएं अकसर खुद पर खर्च नहीं करना चाहती। वह भी हर महीने की उस चीज पर जिसका उन्हें कोई दिखाई पड़ने वाला नतीजा न मिले।
गांव में महिलाएं कपड़े का इस्तेमाल ही सबसे बेहतर मानती थीं। साथ ही पैड को आसानी से खरीदने की सुविधा न होना, इस्तेमाल के बाद उसे कहां फेंके, जैसे सवाल उन्हें पीरियड्स के दौरान कपड़े को ही इस्तेमाल करने पर मजबूर करते।
सिर्फ गांव नहीं, शहरों में भी, लोग पीरियड्स के कपड़ों को सूखते देखना पसंद नहीं करते। इसलिए महिलाएं पीरियड्स के कपड़ों को छिपाकर ही सूखाती हैं।
ऐसे में महिलाओं को मेंस्ट्रुअल कप बेहतर विकल्प लगा जहां हर महीने कोई खर्चा नहीं है, फेंकने के झंझट से मुक्ति है और रैशज की भी समस्या नहीं होती।
महिला दिवस के मौके पर की मेंस्ट्रुअल कप की बात
मैं जब पंचायत समिति सदस्य बनीं तो लगा कि मेरे पास अब एक मंच है, बड़ा दायरा है, रोज बहुत औरतों से मिलना होता है और मैं जो कुछ कहूंगी, उसे सुना जाएगा।
फिर महिला दिवस (8 मार्च) पर जब मुझे एक स्कूल के समारोह में बुलाया गया, उस मंच से मैंने मेंस्ट्रुअल कप की बात की और वहां मौजूद टीचर, सरपंच और अन्य महिलाओं को कप दिया।
थोड़ा वक्त लेकर, मैंने उनसे प्रतिक्रिया ली। फिर मैंने इस सिलसिले को रोका नहीं। अब तो महिलाएं मेरे घर पर आकर मुझसे इस पर बात करती हैं।
मेंस्ट्रुअल कप है क्या, कैसे मिलता है और इससे जुड़ी जानकारियां मांगती हैं।
मजदूर महिलाओं से मिली, उनकी मुश्किलें सुनीं और उन्हें भी मेंस्ट्रुअल कप दिए
बीते साल 28 मई को मेंस्ट्रुअल हाइजीन डे के दिन की बात है। शुरुआत में मैं हिचकिचा रही थीं कि सड़क किनारे बसी गांव की लोहार बस्ती में पीरियड्स पर बात करना कितना सहज होगा, कप के लिए वे क्या सोचती होंगी, क्या उन्हें समझाने में बहुत वक्त लगेगा।
मेरे मन में यह भी बात आई कि बस्ती की महिलाएं तो कपड़े का ही इस्तेमाल करती होंगी लेकिन मुझे यह जानकर अच्छा लगा कि वे महिलाएं भी पैड का इस्तेमाल कर रही थी।
हालांकि, सैनिटरी पैड भी पर्यावरण को नुकसान पहुंचाते हैं, मगर महिलाओं के लिए फिर भी ठीक हैं। बस्ती की महिलाओं से जब मैंने पैड डिस्पोजल को लेकर बात की तो पता चला कि वे वहीं अपने घर के सामने वाले कूड़ेदान में पैड फेंकती हैं।
कुछ महिलाएं कपड़े का भी इस्तेमाल कर रही थीं। उनकी समस्याएं भी यही थी कि रैशेज हो जाते हैं। बहुत दिनों तक चलने में दिक्कत होती है, जिससे मजदूरी करते वक्त भी तकलीफ होती है।
फिर मैंने बस्ती में कुछ महिलाओं को मुफ्त मेंस्ट्रुअल कप दिए। कुछ दिन बाद जब उनसे इस्तेमाल के बारे में पूछा तो करीब सभी महिलाओं का रवैया पॉजिटिव मिला।
स्कूलों में वर्कशॉप की, छात्राओं के साथ-साथ उनकी मांओं को जागरूक किया
आमतौर पर स्कूल में पीरियड्स जैसी वर्कशॉप में छात्राओं को ही बैठाया जाता है। मुझे लगता है कि स्कूल में लड़कियों के साथ साथ लड़कों को भी इस बारे में पता होना चाहिए।
दरअसल हमलोग, खासकर महिलाएं खुद के शरीर के बारे में ही नहीं जानतीं। वर्कशॉप के दौरान मैंने छात्राओं को उनकी मां के साथ बुलाया ताकि उन्हें कप के साथ सामान्य रूप में पूरा सिस्टम यानी महिला के प्रजनन तंत्र और पीरियड्स से जुड़ी वैज्ञानिक बातें समझाई जा सकें। जिनको पीरियड्स आ रहे हैं, जिन्होंने अपनी कोर्स की किताबों में भी इस बारे में पढ़ा था, वे भी इन बातों से जुड़ी सही जानकारी से अनजान थीं।
स्कूल में लिए मैंने वर्कशॉप्स का आयोजन किया और समाज में मौजूद पीरियड्स से जुड़ी गलतफहमियों का पर्दाफाश किया।।
सामने पुरुष हो या महिला मैं पीरियड्स पर खुलकर बात करती हूं
मुझे इससे कोई फर्क नहीं पड़ता कि मैं किससे पीरियड्स के बारे में बात कर रही हूं। चाहे मेरे सामने किसी भी जेंडर का इंसान हो। इन बातों को छिपाना नहीं चाहिए। दरअसल, मेरा मानना है कि हमें महिला शरीर से जुड़े इस अहम मुद्दे के बारे में बहुत गंभीरता से सोचना और समझना चाहिए।
अजीबोगरीब कमेंट हुए, पर ध्यान नहीं दिया
पीरियड्स और मेंस्ट्रुअल कप पर जब बात करती तो गांव में कुछ लोग अजीब बातें भी करते। कुछ लोगों ने फिकरे भी कसे। लेकिन गांव में हमारे परिवार की इज्जत है जिसके कारण किसी बड़े विरोध का सामना नहीं करना पड़ा। किसी ने कुछ गलत कहा भी तो मैंने नजरअंदाज कर दिया।
आंगनबाड़ी के जरिए बांटे जाएं मेंस्ट्रुअल कप 
मुझे अभी किसी सरकारी संस्थान से कोई मदद नहीं मिली। अगर मेंस्ट्रुअल कप को महिलाओं को फ्री में उपलब्ध कराया जाए तो इससे बढ़कर पुण्य का कोई काम नहीं होगा। मैंने पंचायत सदस्य के तौर पर सीएम को भी पत्र लिखा है। राजस्थान सरकार अभी आंगनबाड़ियों के जरिए मुफ्त पैड बांटती है।
ऐसे ही अगर मेंस्ट्रुअल कप बांटे जाएं तो यह पर्यावरण और महिला स्वास्थ्य दोनों के लिए बेहतर होगा।
खुद का एनजीओ बनाकर मुहीम को नेशनल लेवल तक ले जाना है
अब इस काम को आगे बढ़ाने के लिए मैं खुद का एनजीओ रजिस्टर करने जा रही हूं और खुश हूं कि गोठड़ा गांव राजस्थान का पहला पैड मुक्त गांव बन गया है।
दरअसल, पिछले साल केरल का कुमलांगी गांव देश का पहला पैड फ्री गांव बना तभी से मैंने अपने गांव को पैड फ्री करने का मन पक्का कर लिया था।
अगर सरकार का साथ मिल जाए तो हम पूरे राज्य में एक बड़ा बदलाव ला सकते हैं।
सिर्फ शुरुआत में सरकार को ट्रेनिंग देकर लोगों को इसका इस्तेमाल करना सिखाना होगा। मेरे इस प्रयास में मुझे मेरा गांव साथ देगा इससे बढ़कर और क्या हो सकता है।